b'\n_START_ARTICLE_\nGrel Zak\n_START_SECTION_\nF\xc3\xb8rste gang i Ernieserien\n_START_PARAGRAPH_\nPlaneten Grel Zak ble f\xc3\xb8rst nevnt i Ernie i en veldig lang serie i fjerde \xc3\xa5rgang. Det hele startet med at seriens hovedperson, Ernie Floyd var p\xc3\xa5 vei hjem klokken 3 om natten fra sin kj\xc3\xa6reste Doris Husselmeyer. Han ble angrepet av planetens svar p\xc3\xa5 mennesker, s\xc3\xa5kalte "grelzakianere", tatt med opp i et slags romskip og spent fast til et operasjonsbord. Kommand\xc3\xb8ren sa at de skulle ta ham med til Grel Zak for \xc3\xa5 gj\xc3\xb8re ham til avlsokse. Men etter mange eksperimenter som viste seg \xc3\xa5 ikke v\xc3\xa6re s\xc3\xa5 groteske som de s\xc3\xa5 ut som, bestemte grelzakianernes kommand\xc3\xb8r seg for \xc3\xa5 slippe ham ned p\xc3\xa5 jorden igjen sammen med andre fanger, etter en hjernevask utf\xc3\xb8rt ved hjelp av en hammer, eller "herbik mormonsens mesmatron" som grelzakianerne kalte den i den norske utgaven. _NEWLINE_Det var her karakteren Zerblat ble introdusert. Han ble tvunget til \xc3\xa5 "melde seg frivillig" til \xc3\xa5 f\xc3\xb8lge Ernie ned p\xc3\xa5 jorden igjen. Hjernevasken de p\xc3\xa5f\xc3\xb8rte Ernie fikk ham til \xc3\xa5 tro at Zerblat var fra California, noe han ogs\xc3\xa5 sa til alle som spurte. Med en gang de kom ned p\xc3\xa5 jorden tok Ernie Zerblat med til sin stambar, hvor Zerblat \xc3\xb8yeblikkelig drakk seg full, ettersom det sterkeste drinkene p\xc3\xa5 Grelzak inneholdt var sviskejuice. _NEWLINE_Ernies onkel, Sid Fernwilter, som var medlem av pirayaklubben (en klubb for svindlere og kapitalister) tok med Zerblat til sin beste venn, og medmedlem av pirayaklubben, dr. Enos Pork, som i serien er fremstilt som like god doktor som et bl\xc3\xa5skjell. Etter hvert fant de ut at han var et romvesen, og Sid tok han med seg hjem i h\xc3\xa5p om \xc3\xa5 tjene penger p\xc3\xa5 ham. Da dette ikke funket bestemte Sid seg for \xc3\xa5 skrive en kontaktannonse for ham, noe som skaffet ham en date med sin fremtidige kone Buffy (han ble skilt fra Buffy senere i serien, etter at de hadde f\xc3\xa5tt flere tusen froskelignende unger).\n_START_SECTION_\nBlerfnikgildet\n_START_PARAGRAPH_\nMenig Zerblat forble p\xc3\xa5 jorden senere i serien p\xc3\xa5 tross av  en leteaksjon fra grelzakianerne (denne aksjonen f\xc3\xb8rte til at letemannskapet ogs\xc3\xa5 strandet p\xc3\xa5 jorden). I en historie som kom ut i Norge i 2005 forklarte Zerblat Ernie om det tradisjonelle "blerfnikgildet" p\xc3\xa5 hans hjemplanet. Blerfnikgildet tilsvarer omtrent den amerikanske thanksgiving eller h\xc3\xb8sttakkefesten. Zerblat inviterte Ernie med seg hjem til familien p\xc3\xa5 Grel Zak, et tilbud Ernnie svarte ja til. Zerblat hadde forklart Ernie om et "menneskelignende dyr med stor nese" som de fetet opp, slaktet og spiste hvert blerfnikgilde. Zerblat hadde som baktanke med invitasjonen \xc3\xa5 slakte og spise Ernie (i serien har Ernie sv\xc3\xa6rt stor nese). _NEWLINE_S\xc3\xa5 snart de ankom p\xc3\xa5 Grel Zak ble Ernie satt i et oppfetningsbur og foret med mat. Ernie fattet ikke mistanke f\xc3\xb8r han m\xc3\xb8tte Jimmy Hoffa som ogs\xc3\xa5 satt i oppfetningsburet og gumlet mat. Da Ernie spurte hvorfor de ikke hadde spist ham enn\xc3\xa5 svarte han med at han "slapp opp for deodorant i 76". Historien ble avsluttet med at Ernie hadde en aff\xc3\xa6re med en kvinnelig grelzakianer  som egentlig hadde som oppgave \xc3\xa5 mate ham (denne grelzakianeren viste seg i den norske versjonen \xc3\xa5 v\xc3\xa6re Wenche Foss) Ernie selv hadde ikke denne aff\xc3\xa6ren helt frivillig. Ernie reagerte i sinne og havnet i sl\xc3\xa5sskamp med seriens tegner Bud Grace. Etterhvert bestemte Grace seg for \xc3\xa5 tegne Ernie ned p\xc3\xa5 jorden igjen.'